NGV ŉ poging om gesondheidsorg te nasionaliseer, sê DAArgieffoto (Foto: DarkoStojanovic, Pixabay) Die voorgestelde Wetsontwerp op Nasionale Gesondheidsversekering (NGV) is ŉ doelbewuste poging om gesondheidsorg in Suid-Afrika te nasionaliseer en daar is ernstige besware oor die wettigheid en grondwetlikheid van die wetsontwerp, het die DA Saterdag gesê. Mmusi Maimane, leier van die Demokratiese Alliansie, het in ŉ verklaring gesê gesondheidsorg in Suid-Afrika is ongelyk – waar die minderheid vir gehalte, privaat gesondheidsorg betaal en die meerderheid van Suid-Afrikaners toegang het tot gratis, maar substandaard gesondheidsorg. Die DA ondersteun die skuif om universele gesondheidsorg te verskaf, wat “ononderhandelbaar is in Suid-Afrika se ongelyke samelewing”. “Ons stem egter nie saam dat die NGV die antwoord is nie. Die NGV is ŉ doelbewuste poging om gesondheidsorg in Suid-Afrika te nasionaliseer, en dit is weens hierdie kernbeginsel dat ons die wetsontwerp verwerp.” Hy het gesê dit is “naïef en onverantwoordelik om ŉ akademiese debat te voer oor die meriete van die NGV”. “Die debat moet die ANC-regering se bestuurstekortkominge en sy neiging om die staatskas om elke hoek en draai te plunder, in ag neem. Net soos die benadering tot eiendomsreg en grond, en die Suid-Afrikaanse Reserwebank, is hierdie ŉ poging om groter staatsbeheer te bekom en dus meer ondoeltreffendheid en korrupsie,” het Maimane bygevoeg. “Ons het ook ernstige besware oor die wettigheid en grondwetlikheid van die NGV-wetsontwerp, spesifiek die impak op die konstitusionele mandaat en mag van provinsies wat betref gesondheidsdienste.” Die DA het versoek dat die speaker van die nasionale vergadering, Thandi Modise, dringend opdrag moet gee aan die parlementêre regsdienste om ŉ regsmening te bekom oor die wetsontwerp. “Die DA se alternatiewe plan, Sizani, is ŉ hibriede model wat verskeie doelwitte wil bereik,” het Maimane bygevoeg. Sizani sal, onder andere, gefinansier word deur die huidige begroting wat die belastingvoordeel insluit wat tans aan mediesefondskliënte toegestaan word. Dit sal ook die rol van primêre gesondheidsorg in talle gemeenskappe versterk en swaar belê in die verskaffing van swangerskap- en kindergesondheidsorg en die opleiding en verskaffing van gesondheidsorgpersoneel. Dit sal provinsies sterker maak om te verseker dat hulle voldoende gefinansier word en toegerus is om gehalte gesondheidsorg aan almal te bied.” Maimane het gesê deur hierdie ingrypings sal alle Suid-Afrikaners toegang hê tot ŉ gehalte gesondheidsorgstelsel wat ŉ standaard sorgpakket aanbied oor alle fasiliteite en mediese fondse kan gebruik word as ŉ bykomende maatreël vir Suid-Afrikaners wat dit verkies en dit kan bekostig. “Uiteindelik sal hierdie stelsel ook mededingendheid aanmoedig, gehaltesorg verhoog en elke Suid-Afrikaner sal kan kies watter mediese verskaffer hulle wil gebruik. Die DA het ŉ werkbare alternatief wat sal seker maak dat alle Suid-Afrikaners gehalte gesondheidsorg ontvang sonder dat die ekonomie skade ly.”